DA Den Europæiske Unions Tidende L 129/67

KOMMISSIONENS BESLUTNING

af 16. maj 2007

om ensartet fremlæggelse af oplysninger om brugen af frekvenser i Fællesskabet

(meddelt under nummer K(2007) 2085)

(EØS-relevant tekst)

(2007/344/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 3, og

ud fra følgende betragtninger:

(1) Ifølge beslutning nr. 676/2002/EF (frekvenspolitikbeslutningen) skal medlemsstaterne sørge for, at deres nationale register over radiofrekvensallokeringer og oplysninger om rettigheder, vilkår, procedurer, gebyrer og afgifter i forbindelse med radiofrekvensanvendelse offentliggøres, hvis det er relevant for at opfylde målsætningen i beslutningens artikel 1. De skal desuden træffe foranstaltninger til at etablere passende databaser med henblik på eventuelt at gøre disse oplysninger tilgængelige for offentligheden i henhold til de relevante harmoniseringsforanstaltninger i beslutningens artikel 4.

(2) Kommissionen har fået foretaget en undersøgelse (2), der viser, at medlemsstaterne trods de hidtidige bestræbelser stadig offentliggør oplysningerne om, hvordan radiofrekvenserne anvendes, med forskellig detaljeringsgrad, struktureret på forskellige måder og med forskellige grader af tilgængelighed og forskellig ajourføringshyppighed. Sådanne forskelle kan påvirke ikke blot fremstillingsvirksomhedernes vilkår, men også mulighederne for at gøre forretninger, planlægge investeringer og træffe beslutninger på et indre marked for varer og tjenesteydelser. Oplysninger om betingelserne for brug af frekvenser kan yderligere gøre det lettere for små og mellemstore virksomheder at være med og indirekte støtte bæredygtig vækst i branchen for elektronisk kommunikation i almindelighed.

(3) Set ud fra kravet om bedre regulering er det afgørende, at de relevante oplysninger står til rådighed, for med fjernelsen af unødige restriktioner og indførelsen af handel med retten til at bruge frekvenser skal der også stå klare, pålidelige og aktuelle oplysninger om den faktiske brug til rådighed.

(4) En let tilgængelig og brugervenlig præsentation af frekvensoplysninger i hele Fællesskabet kan man få ved at oprette en fælles informationscentral. Hvis oplysningerne skal være praktisk brugbare, bør de struktureres på samme måde og have samme indhold i alle medlemsstater, og de bør kunne overføres fra nationale databaser med moderne, automatiske overførselsmekanismer, der overflødiggør ansættelse af ekstra arbejdskraft til at fodre den fælles informationscentral med de nationale data.

(5) Der er bred enighed blandt medlemsstaterne og deltagerne fra erhvervslivet om at bruge det system, som Det Europæiske Radiokommunikationskontor (ERO — European Radiocommunications Office) har udarbejdet (3). ERO’s frekvensinformationssystem (EFIS — ERO Frequency Information System) er offentligt tilgængeligt på internettet og giver mulighed for på europæisk plan at søge og sammenligne officielle frekvensoplysninger, som de nationale administrationer har overført. Det system bør alle medlemsstaterne bruge.

(6) Kommissionen gav den 8. december 2005 CEPT (CEPT — European Conference of Postal and Telecommunications Administrations) mandat til at klarlægge, hvordan EFIS kan bruges til at offentliggøre og søge frekvensoplysninger i Fællesskabet. CEPT har fremlagt de endelige resultater af arbejdet på grundlag af dette mandat, og de viser, at EFIS kan bruges som fælles informationsportal i Det Europæiske Fællesskab, således at mandatets målsætninger opfyldes. Frekvensudvalget godtog slutrapporten fra CEPT den 5. oktober 2006 og bekræftede målsætningerne som anført i mandatet. Resultaterne af dette arbejde bør anvendes i Fællesskabet.

(7) En europæisk frekvensinformationsportal bør ikke erstatte de nationale databaser, men være et supplement, der skaber ekstra værdi ved at fungere som fælles informationscentral med søge- og sammenligningsmuligheder på europæisk plan på grundlag af oplysninger, som ved indleveringen er ens struktureret og har samme detaljeringsgrad.

(8) Bestræbelser på at harmonisere præsentationen af radiogrænsefladespecifikationer har være gjort af Udvalget for Overensstemmelsesvurdering og Markedstilsyn på Teleområdet (TCAM — Telecommunications Conformity Assessment and Market Surveillance Committee), nedsat ved Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (terminaludstyrsdirektivet) (4). Disse forhold er relevante for artikel 5 i frekvenspolitikbeslutningen, og de betragtes som vigtige offentlige oplysninger, som alle medlemsstaterne bør stille til rådighed.

(9) Tilvejebringelse af oplysninger om brugsrettigheder vil måske kræve en særlig indsats af medlemsstaterne, men de har stor betydning for en gennemskuelig og effektiv, markedsbaseret frekvenspolitik. Medlemsstaterne får måske brug for mere tid til at opfylde kravene om at stille denne type oplysninger til rådighed.

(10) Alle berørte parter bør sikres let adgang til oplysningerne, uden at Fællesskabets regler om forretningshemmeligheder dog skal overtrædes; her er der navnlig tale om reglerne i Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og tjenester (rammedirektivet) (5).

(11) Denne beslutning bør gennemføres og anvendes i fuld overensstemmelse med principperne og kravene om beskyttelse af persondata, jf. Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (6) og Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (direktiv om databeskyttelse inden for elektronisk kommunikation) (7).

(12) Fra tid til anden bør det kontrolleres, hvor effektivt EFIS fungerer for medlemsstaterne og offentligheden, for at sikre, at de mål, mandatet opstiller, nu også bliver nået i praksis.

(13) Foranstaltningerne i denne beslutning er i overensstemmelse med udtalelse fra Frekvensudvalget —

VEDTAGET FØLGENDE BESLUTNING:

Artikel 1

Denne beslutning har til formål at harmonisere tilgængeligheden af oplysninger om brugen af frekvenser i Fællesskabet ved hjælp af en fælles informationscentral og ved at harmonisere den måde, oplysningerne er struktureret på, og deres indhold.

Artikel 2

Medlemsstaterne anvender ERO’s frekvensinformationssystem, EFIS, udarbejdet af Det Europæiske Radiokommunikationskontor, som en fælles adgangsvej, der gør sammenlignelige oplysninger om brugen af frekvenser i hver medlemsstat offentligt tilgængelige via internettet.

Artikel 3

1. Medlemsstaterne leverer EFIS følgende oplysninger om brugen af frekvenser på deres territorium:

a) for hvert enkelt frekvensbånd: — tjenesteallokeringer som defineret i radioreglementerne fra Den Internationale Telekommunikationsunion (ITU) — tjenester defineret ved de termer, der bruges i EFIS — radiogrænsefladespecifikationer struktureret som anført i bilag I — individuelle brugsrettigheder struktureret som anført i bilag II.

b) For anvendelse af frekvenser i almindelighed: — det nationale kontaktpunkt, der kan besvare henvendelser fra offentligheden om nationale oplysninger om frekvenser, som ikke er medtaget i den europæiske frekvensinformationsportal, og oplysninger om procedurer og vilkår, der gælder under en eventuel national tildeling af brugsrettigheder — den nationale frekvenspolitik og strategi i form af en rapport, hvis der foreligger en sådan.

2. Medlemsstaterne ajourfører oplysningerne i stk. 1 mindst en gang om året frem til den 1. januar 2010 og derefter to gange om året. Ajourføringen sker enten manuelt ved indtastning af data over internettet eller ved automatisk overførsel, hvorved der anvendes en specificeret struktur for dataudvekslingen.

Artikel 4

Medlemsstaterne underretter Kommissionen, hvis de mener, at EFIS ikke længere har den tekniske kapacitet, integritet og pålidelighed, den skal have for at kunne bruges som fælles informationscentral.

Artikel 5

Denne beslutning træder i kraft den 1. januar 2008.

Bestemmelsen om oplysninger om individuelle brugsrettigheder finder anvendelse fra den 1. januar 2010.

Artikel 6

Denne beslutning er rettet til medlemsstaterne.

Udfærdiget i Bruxelles, den 16. maj 2007. På Kommissionens vegne Viviane REDING Medlem af Kommissionen

(1) EFT L 108 af 24.4.2002, s. 1.

(2) Study on information on the allocation, availability and use of radio spectrum in the Community, IDATE, februar 2005.

(3) ERO er en international organisation oprettet ved konventionen til etablering af det Europæiske Radiokommunikationskontor, undertegnet i Haag den 23.6.1993.

(4) EFT L 91 af 7.4.1999, s. 10. Ændret ved forordning (EF) nr. 1882/2003 (EUT L 284 af 31.10.2003, s. 1).

(5) EFT L 108 af 24.4.2002, s. 33.

(6) EFT L 281 af 23.11.1995, s. 31. Ændret ved forordning (EF) nr. 1882/2003.

(7) EFT L 201 af 31.7.2002, s. 37. Ændret ved direktiv 2006/24/EF (EUT L 105 af 13.4.2006, s. 54).

BILAG I Struktur for radiogrænsefladespecifikationer Medlemsstaterne indsender oplysningerne om følgende forhold, enten ved henvisning til den relevante standard eller ved beskrivende tekst og kommentarer efter behov: 1) kanalafstand 2) modulation/belagt båndbredde 3) dupleksafstand 4) sendeeffekt/effekttæthed 5) regler for adgang og belægning 6) tilladelsesordning 7) yderligere væsentlige krav, jf. direktiv 1999/5/EF, artikel 3, stk. 3 8) frekvensplanmæssige forudsætninger.